OKRESNÁ PROKURATÚRA ŽILINA 
Moyzesova 20, 011 56 Žilina 1

Číslo: 3 Pv 853/14/5511	Žilina 14.06.2016 
EEČ: 2-43-190-2016

U Z N E S E N I E

Trestná vec:	obv. XXXXX 
Trestný čin:	Zločin Vydieranie podľa § 189 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátorka Okresnej prokuratúry Žilina 
Podľa § 215 odsek 2 písmeno c Trestného poriadku zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
trvalé bydlisko: XXXXX XXXXX, Česko
väzba: nie
ktorý je trestne stíhaný pre trestný čin:
- Zločin Vydieranie podľa § 189 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
po tom, čo prostredníctvom XXXXX dal do opravy svoje havarované vozidlo značky Audi A6 ku XXXXX, ktoré počas toho ako bolo odparkované  v uzamknutom areáli v blízkosti servisu v XXXXX bolo vykradnuté, ho dňa 29.09.2014 v čase okolo 11.47 hodine telefonicky z čísla XXXXX kontaktoval, kričal na neho, či vie kto on je, či vie s kým má dočinenia, že je zlodej a že mu má vrátiť 8.000,--  Eur a že si zoberie aj vrak auta a keď nie, tak mu vyvraždí celú rodinu, syna, dcéru a že ak mu do dvoch hodín nevráti diely alebo peniaze, tak ho zabije, na čo XXXXX telefón položil, pričom sa mu opätovne v čase o 11.49 hodine a o 14.00 hodine dňa 29.09.2014 telefonicky vyhrážal zabitím jeho a jeho rodiny, 
  
o skutku odovzdanom na trestné stíhanie do cudziny bolo právoplatne rozhodnuté  cudzozemským orgánom príslušným na konanie o priestupku a toto rozhodnutie možno považovať za dostačujúce..  
 
Odôvodnenie:
           Vyšetrovateľ Okresného riaditeľstva Policajného zboru XXXXX pod spisovou značkou ČVS:XXXXX vykonával vyšetrovanie v trestnej veci obvineného XXXXX, trestne stíhaného pre zločin vydierania podľa § 189 odsek 1 Trestného zákona,  ktorého sa mal dopustiť na tom skutkovom základe, že

po tom, čo prostredníctvom XXXXX dal do opravy svoje havarované vozidlo značky Audi A6 ku XXXXX, ktoré počas toho ako bolo odparkované  v uzamknutom areáli v blízkosti servisu v XXXXX bolo vykradnuté, ho dňa 29.09.2014 v čase okolo 11.47 hodine telefonicky z čísla XXXXX kontaktoval, kričal na neho, či vie kto on je, či vie s kým má dočinenia, že je zlodej a že mu má vrátiť 8.000,--  Eur a že si zoberie aj vrak auta a keď nie, tak mu vyvraždí celú rodinu, syna, dcéru a že ak mu do dvoch hodín nevráti diely alebo peniaze, tak ho zabije, na čo XXXXX telefón položil, pričom sa mu opätovne v čase o 11.49 hodine a o 14.00 hodine dňa 29.09.2014 telefonicky vyhrážal zabitím jeho a jeho rodiny. 
Uznesením vyšetrovateľa Okresného riaditeľstva Policajného zboru  XXXXX pod spisovou značkou ČVS:XXXXX zo dňa 17.02.2015 bolo trestné stíhanie obvineného XXXXX podľa §228 odsek 2 písmeno d) Trestného poriadku prerušené, pretože sa navrhuje odovzdanie trestného stíhania do cudziny a následne bolo na základe žiadosti Okresnej prokuratúry Žilina trestné stíhanie obvineného XXXXX odovzdané na ďalšie konanie do Českej republiky. Tunajšia prokuratúra bola dňa 04.03.2016 informovaná, že zo strany policajného orgánu Polície Českej republiky, Krajského riaditeľstva polície Pardubického kraja, Územného odboru XXXXX došlo k odovzdaniu veci na prejednanie priestupku podľa ustanovenia §159a odstavec 1 písmeno a) Trestného poriadku Českej republiky a dozorové Okresné štátne zastupiteľstvo v XXXXX sa s týmto postupom  stotožnilo.
Podľa § 215 ods. 2 písm. c) Tr. poriadku prokurátor môže  zastaviť trestné stíhanie, ak o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.
Vzhľadom na vyššie uvedené skutočnosti je nutné konštatovať, že trestné stíhanie obv. XXXXX bolo odovzdané na ďalší postup orgánom činným v trestnom konaní Českej republiky, ktoré po vykonanom vyšetrovaní dospeli k záveru, že skutok, ktorý je predmetnom tohto trestného konania  nie je trestným činom, avšak môže byť posúdený ako priestupok, preto bola vec odovzdaná na prejednanie priestupku. Takéto rozhodnutie cudzozemského orgánu je možné považovať za dostačujúce, preto bolo  trestné stíhanie obv. XXXXX zastavené postupom podľa § 215 ods. 2 písm. c) Tr. poriadku. 

Vzhľadom na vyššie uvedené skutočnosti a citované zákonné ustanovenia som rozhodla tak, ako je uvedené vo výrokovej časti tohto uznesenia.
 
Poučenie:
Proti tomuto uzneseniu je prípustná sťažnosť, ktorú možno podať do 3 dní od jeho oznámenia prostredníctvom tunajšej prokuratúry na Krajskú prokuratúru v Žiline. Sťažnosť má odkladný účinok.

. 

JUDr. Mária Liptáková 
prokurátorka